仪贤堂监策秀才联句诗
到溉 (NanBei)
雄州试异等，扬庭乃专对。顾学类括羽，奇文若锦缋。滋兰成秀畹，照车光赤琲。摄官恶簪带，疲疴谢名辈。乙奏饮馀列，甲科光往载。深奇无绝踪，孙董有遗槩。春风涵宛转，迟光乍明昧。列秀总中筵，群才盛皇代。如纶疾影响，裁蒲启蒙昧。雕龙既已彰，青紫行当佩。裒然既玉响，高粲亦兰綷。广川良易追，淄水非难配。贡士光相门，搜贤尽幽塞。善说理无穷，借书心靡诲。来彦各东西，翼亮更出内。康哉信在今，伊余事耕耒。